L 229/2
HU
Az Európai Unió Hivatalos Lapja
2023.9.18.
(3)
Ez a keret két általános célkitűzést szolgál.
Az első célkitűzés az Unió versenyképességéhez és innovációs kapacitásához szükséges feltételek biztosítása, annak biztosítása, hogy az ipar alkalmazkodjon a gyors innovációs ciklusokból és a fenntarthatóság szükségességéből adódó strukturális változásokhoz, valamint az egész Unióra kiterjedő félvezető-ökoszisztéma megerősítése a tudás, a szakértelem, az erőforrások és a közös erősségek összevonása révén.
A második, az első célkitűzéstől elkülönülő és azt kiegészítő célkitűzés a belső piac működésének javítása egy azt célzó egységes uniós jogi keret létrehozása révén, hogy erősödjön az Unió hosszú távú rezilienciája és képessége az innovációra, valamint arra, hogy biztosítsa az ellátás biztonságát a félvezetőtechnológiák terén, hogy ezáltal robusztusabban lehessen fellépni a zavarokkal szemben.
(4)
Az Európai Unió működéséről szóló szerződés (EUMSZ) 173. cikkének (3) bekezdésével összhangban intézkedéseket kell hozni az Unió félvezető-ökoszisztémájában megvalósítandó kapacitásépítés, valamint ezen ökoszisztéma megerősítése érdekében.
Az említett intézkedések nem járhatnak a nemzeti jogszabályok és egyéb szabályozások harmonizációjával.
E tekintetben az Uniónak meg kell erősítenie a félvezetőkkel kapcsolatos technológiai és ipari bázis versenyképességét és rezilienciáját, egyúttal Unió-szerte megerősítve félvezető-ökoszisztémájának innovációs kapacitását, csökkentve azt, hogy néhány harmadik országbeli vállalattól és földrajzi területtől függjön, valamint növelve a fejlett félvezetők tervezésére, gyártására, csomagolására, újrafelhasználására és újrafeldolgozására való képességét.
Az e rendelettel létrehozott Európai Csipkezdeményezésnek (a továbbiakban: a kezdeményezés) támogatnia kell az említett célokat azáltal, hogy áthidalja az Unió fejlett kutatási és innovációs képességei és az azok fenntartható ipari hasznosítása közötti szakadékot.
A kezdeményezésnek elő kell mozdítania a kapacitásépítést annak érdekében, hogy a következő generációs félvezető-technológiák terén lehetővé váljon a tervezés, a gyártás és a rendszerintegráció, valamint Unió-szerte fokoznia kell a kulcsfontosságú szereplők közötti együttműködést, megerősítve az Unió félvezető-ellátási láncait és félvezető-értékláncait, kiszolgálva a kulcsfontosságú iparágakat, valamint új piacokat létrehozva.
(5)
A félvezetők elterjedtsége miatt a közelmúltbeli hiányok Unió-szerte közvetlenül vagy közvetve hátrányosan érintették az üzleti szereplőket, és súlyos gazdasági következményekkel jártak.
A gazdasági és társadalmi hatás miatt a nyilvánosság és a gazdasági szereplők egyre inkább tudatában vannak e problémának, és ebből következően nyomás helyeződik a tagállamokra annak érdekében, hogy foglalkozzanak a félvezetőkkel kapcsolatos stratégiai függőségekkel.
Ugyanakkor a félvezető-ágazatot kölcsönös függőségek jellemzik az értéklánc egészében, ahol egyetlen földrajzi terület sem uralja az értéklánc valamennyi szakaszát.
Ezt a határokon átnyúló jelleget még inkább kidomborítja az, hogy a félvezetőtermékek alapvető inputot képeznek a downstream iparágakban.
Míg a félvezetőgyártás egyes régiókban koncentrálódhat, a félvezetőket felhasználó iparágak Unió-szerte jelen vannak.
Mindezek alapján a félvezető-ellátás biztonsága és a félvezető-ökoszisztéma rezilienciája az EUMSZ 114. cikkén alapuló uniós harmonizációs joggal biztosítható a leginkább.
Olyan, egységes és koherens szabályozási keretre van szükség, amely harmonizál bizonyos, a gazdasági szereplőkre vonatkozó feltételeket olyan egyedi projektek végrehajtása tekintetében, amelyek hozzájárulnak az ellátás biztonságához és az Unió félvezető-ökoszisztémájának rezilienciájához.
Emellett koordinált nyomonkövetési, stratégiai feltérképezési, valamint válságmegelőzési és -reagálási mechanizmust kell létrehozni az ellátási hiányok kezelése és a belső piac egységét gátló akadályok megelőzése érdekében, elkerülve a tagállamok között a válaszintézkedések terén mutatkozó különbségeket.
(6)
Az Unió kritikus infrastruktúrájának és biztonságának, valamint technológiai vezető szerepének megerősítéséhez egyaránt szükség van élvonalbeli és érett technológiának minősülő csipekre, különösen a stratégiai ágazatok időtállóvá tétele céljából.
(7)
Az említett célkitűzések elérését egy irányítási mechanizmusnak kell támogatnia.
E rendelet zökkenőmentes, hatékony és összehangolt végrehajtásának, valamint az együttműködésnek és az információcserének az elősegítése érdekében e rendeletnek uniós szinten létre kell hoznia a félvezetőkkel foglalkozó európai testületet, amely a tagállamok képviselőiből áll, és amelyet a Bizottság elnököl.
A félvezetőkkel foglalkozó európai testületnek konkrét kérdésekben – többek között e rendelet következetes végrehajtásával kapcsolatban – tanácsot kell adnia és segítséget kell nyújtania a Bizottságnak, elősegítve a tagállamok közötti együttműködést és az e rendelettel kapcsolatos kérdésekre vonatkozó információcserét.
A félvezetőkkel foglalkozó európai testületnek a félvezetőkkel kapcsolatos nemzetközi együttműködéssel kapcsolatban is tanácsot kell adnia a Bizottságnak.
A félvezetőkkel foglalkozó európai testületnek külön-külön üléseket kell tartania az e rendelet különböző fejezetei szerinti feladataival kapcsolatban.
A különböző üléseken a magas szintű képviselők más-más összetételben is részt vehetnek, a Bizottság pedig alcsoportokat hozhat létre.